*Projekts*

2016.gada Noteikumi Nr.

Rīga (prot. Nr.            . §)

**Darbības programmas „Izaugsme un nodarbinātība” 5.2.1. specifiskā atbalsta mērķa „Veicināt dažāda veida atkritumu atkārtotu izmantošanu, pārstrādi un reģenerāciju” 5.2.1.2. pasākuma „Atkritumu pārstrādes veicināšana” īstenošanas noteikumi**

*Izdoti saskaņā ar*

*Eiropas Savienības struktūrfondu un*

*Kohēzijas fonda 2014.-2020.gada plānošanas perioda*

*vadības likuma 20.panta 13.punktu*

**I. Vispārīgie jautājumi**

1. Noteikumi nosaka:
   1. kārtību, kādā īsteno darbības programmas „Izaugsme un nodarbinātība” 5.2.1. specifiskā atbalsta mērķa „Veicināt dažāda veida atkritumu atkārtotu izmantošanu, pārstrādi un reģenerāciju” 5.2.1.2. pasākumu „Atkritumu pārstrādes veicināšana” (turpmāk – pasākums);
   2. pasākuma mērķi;
   3. pasākumam pieejamo finansējumu;
   4. prasības Kohēzijas fonda projekta (turpmāk – projekts) iesniedzējam (turpmāk – projekta iesniedzējs);
   5. atbalstāmo darbību, izmaksu attiecināmības nosacījumus;
   6. līguma un vienošanās par projekta īstenošanu vienpusēja uzteikuma nosacījumus.
2. Pasākuma mērķis ir attīstīt atkritumu pārstrādi, veicinot atkritumu otrreizēju izmantošanu.
3. Pasākuma mērķa grupa ir pašvaldības un komersanti, kas veic atkritumu pārstrādi.
4. Pasākumam paredzētais kopējais attiecināmais finansējums ir 76 228 329 *euro*, tai skaitā Kohēzijas fonda finansējums – 26 679 915 *euro.* Nacionālā finansējuma (pašvaldību finansējums, privātais finansējums) apmērs ir vismaz 49 548 414 *euro*.
5. Finansējuma sadalījums pa atlases kārtām:
   1. pirmās atlases kārtas ietvaros plānotais finansējums ir ne mazāks kā 44 690 000 *euro*, tai skaitā Kohēzijas fonda finansējums – 15 641 500 *euro* un nacionālais finansējums – ne mazāks kā 29 048 500 *euro*;
   2. otrās atlases kārtas ietvaros plānotais finansējums ir ne mazāks kā 27 000 000 *euro*, tai skaitā Kohēzijas fonda finansējums – 9 450 000 *euro* un privātais finansējums – ne mazāks kā 17 550 000 *euro*;
   3. trešās atlases kārtas ietvaros plānotais finansējums ir ne mazāks kā 4 538 329 *euro*, tai skaitā Kohēzijas fonda finansējums – 1 588 415 *euro* un privātais finansējums – ne mazāks kā 2 949 914 *euro*.
6. Šo noteikumu 5.punktā minētajās atlases kārtās līdz 2018.gada 31.decembrim no Kohēzijas fonda finansējuma plāno ne vairāk kā 24 461 118 *euro*:
   1. pirmās atlases kārtas ietvaros – ne vairāk kā 14 341 553 *euro* no Kohēzijas fonda finansējuma;
   2. otrās atlases kārtas ietvaros – ne vairāk kā 8 664 128 *euro* no Kohēzijas fonda finansējuma;
   3. trešās atlases kārtas ietvaros – ne vairāk kā 1 455 437 *euro* no Kohēzijas fonda finansējuma.
7. No 2019.gada 1.janvāra atbildīgā iestāde pēc Eiropas Komisijas lēmuma par snieguma ietvara izpildi var ierosināt palielināt projektiem noteikto attiecināmo izmaksu kopsummu, palielinot pieejamo Kohēzijas fonda finansējumu līdz šo noteikumu 5.1., 5.2. un 5.3.apakšpunktā noteiktajam finansējuma apmēram, sadarbības iestādei katrā pasākuma projektu iesniegumu atlases kārtā rīkojot projektu iesniegumu atlases otro uzsaukumu.
8. Pasākuma sasniedzamie uzraudzības rādītāji un to sasniedzamās vērtības:
   1. iznākuma rādītājs - līdz 2023.gada 31.decembrim pasākuma ietvaros sasniedzamais atkritumu pārstrādes jaudas pieaugums atbalstītajos projektos 172 000 t/gadā;
   2. finanšu radītājs - līdz 2023.gada 31.decembrim pasākuma ietvaros sertificēti 100 procenti no pasākumam paredzētā kopējā finansējuma (tai skaitā līdz 2018.gada 31.decembrim 8 972 074 *euro*);
   3. horizontālā principa „ilgtspējīga attīstība” rādītājs un tā sasniedzamā vērtība – atbilstoši šo noteikumu 8.1.apakšpunktā noteiktajam.
9. Pasākuma īstenošanas veids ir atklāta projektu iesniegumu atlase.
10. Pasākuma īstenošanu nodrošina sadarbības iestāde un Vides aizsardzības un reģionālās attīstības ministrija kā atbildīgā iestāde (turpmāk – atbildīgā iestāde).
11. Maksimālais attiecināmais Kohēzijas fonda finansējuma apmērs nepārsniedz 35 procentus no pasākumam pieejamā kopējā attiecināmā finansējuma.
12. Projekta minimālā attiecināmo izmaksu kopsumma nav ierobežota.
13. Projekta īstenošanai nepieciešamos finanšu līdzekļus plāno, projekta īstenošanu finansē un maksājumus finansējuma saņēmējs veic atbilstoši normatīvajiem aktiem par valsts budžeta līdzekļu plānošanu Eiropas Savienības struktūrfondu un Kohēzijas fonda projektu īstenošanai un maksājumu veikšanu 2014.–2020.gada plānošanas periodā.

**II. Prasības projekta iesniedzējam un nosacījumi projekta iesnieguma vērtēšanā**

1. Pasākuma ietvaros projekta iesniedzējs var būt pašvaldība un pašvaldības iestāde, ja tā plāno veidot bioloģiski noārdāmo atkritumu kompostēšanas laukumus, kā arī kapitālsabiedrība.
2. Projekta iesniedzējs nevar pretendēt uz finansējumu darbībām, kas tiek veiktas tērauda nozarē, sintētisko šķiedru nozarē, zivsaimniecības, akvakultūras, lauksaimniecības un transporta nozarē, uz kurām attiecas īpaši noteikumi, kā arī enerģētikas nozarē, lidostu jomā un platjoslas tīkliem.
3. Projekta iesniedzējs nevar pretendēt uz finansējumu, ja tas ir slēdzis tādu pašu vai līdzīgu darbību Eiropas Ekonomiskajā zonā divu gadu laikā pirms pieteikšanās atbalsta saņemšanai vai brīdī, kad tas piesakās atbalstam, vai plāno slēgt šādu darbību divu gadu laikposmā pēc subsidējamo ieguldījumu pabeigšanas.
4. Ja projektā paredzēta tādu bioloģiski noārdāmo atkritumu pārstrāde, kas savākti pašvaldības organizētā sadzīves atkritumu apsaimniekošanas sistēmā, komersantam:
   1. ir noslēgts līgums ar pašvaldību par sadzīves atkritumu apsaimniekošanas pakalpojuma sniegšanu;
   2. ir noslēgts līgums ar atkritumu apsaimniekotāju, kurš ir noslēdzis līgumu ar pašvaldību normatīvajos aktos par atkritumu apsaimniekošanu noteiktajā kārtībā.
5. Projekta iesniedzējam ir īpašuma tiesības vai ilgtermiņa nomas tiesības uz nekustamo īpašumu, tai skaitā zemi, kurā veic investīcijas. Īpašuma tiesības apliecina zemesgrāmatas ieraksts par projekta iesniedzēja īpašuma tiesībām, bet ilgtermiņa nomas tiesības – zemesgrāmatā reģistrētas projekta iesniedzēja ilgtermiņa nomas tiesības uz termiņu vismaz 10 gadi pēc projektā plānotā projekta īstenošanas pabeigšanas.
6. Ja projekta iesniedzējs projekta iesnieguma iesniegšanas dienā nevar apliecināt īpašumtiesības attiecībā uz nekustamo īpašumu, kurā tiek izveidota atkritumu pārstrādes iekārta, tas nodrošināms līdz noslēguma maksājuma iesniegšanas dienai sadarbības iestādē.
7. Projekta iesniedzējs nevar būt tāds saimnieciskās darbības veicējs, uz kuru ir attiecināma vismaz viena no šādām pazīmēm:
   1. kapitālsabiedrībai uz projekta iesnieguma iesniegšanas dienu uzkrāto zaudējumu dēļ ir zaudējis vairāk nekā pusi no parakstītā kapitāla (uzkrātos zaudējumus atskaitot no rezervēm un visām pārējām pozīcijām, kuras pieņemts uzskatīt par daļu no komersanta pašu kapitāla, rodas negatīvs rezultāts, kas pārsniedz pusi no parakstītā kapitāla);
   2. kapitālsabiedrībai uz projekta iesnieguma iesniegšanas dienu (ja kādam no dalībniekiem ir neierobežota atbildība par kapitālsabiedrības parādsaistībām) uzkrāto zaudējumu dēļ ir zaudējis vairāk nekā pusi no grāmatvedības uzskaitē uzrādītā kapitāla;
   3. kapitālsabiedrība ir saņēmusi glābšanas atbalstu un glābšanas atbalsta ietvaros saņemto aizdevumu nav atmaksājusi vai nav atsaukusi garantiju, vai ir saņēmusi pārstrukturēšanas atbalstu, un uz to joprojām attiecas pārstrukturēšanas plāns;
   4. kapitālsabiedrība nav mazais (sīkais) vai vidējais komersants, un pēdējos divus gadus kapitālsabiedrības parādsaistību un pašu kapitāla bilances vērtību attiecība ir pārsniegusi 7,5, un kapitālsabiedrības procentu seguma attiecība, kas rēķināta pēc ieņēmumiem pirms procentu, nodokļu, nolietojuma un amortizācijas atskaitījumiem, ir bijusi mazāka par 1,0;
   5. pašvaldības dome ir pieņēmusi lēmumu par finanšu stabilizācijas pieteikuma iesniegšanu (attiecināms uz pašvaldību vai tās iestādi) un finanšu ministrs attiecīgajā pašvaldībā nav iecēlis pašvaldības finanšu stabilizācijas procesa uzraugu;
   6. finanšu ministrs ir iecēlis pašvaldības finanšu stabilizācijas procesa uzraugu attiecīgajā pašvaldībā (attiecināms uz pašvaldību vai tās iestādi) un uzraugs ir sniedzis negatīvu atzinumu par finanšu pietiekamību projekta īstenošanai;
   7. uz projekta iesniedzēju attiecas neizpildīts līdzekļu atgūšanas rīkojums saskaņā ar iepriekšēju Eiropas Komisijas lēmumu, ar ko atbalsts atzīts par nelikumīgu un nesaderīgu ar iekšējo tirgu.
8. Gadījumā, ja diviem projektu iesniegumiem vienas atlases kārtas ietvaros ir piešķirts vienāds punktu skaits, tiek salīdzināti projektu iesniegumu vērtēšanā iegūtie punkti kritērijā “Investīciju ieguldījumu efektivitāte atkritumu pārstrādes iekārtu izveidē (ieguldītās attiecināmās izmaksas uz vienu pārstrādes iekārtas jaudas tonnu)”, priekšroku dodot tam projektam, kam šajā kritērijā ir augstāka ieguldījumu efektivitāte *euro* izteiksmē uz vienu projektā plānoto pārstrādes iekārtas jaudas tonnu.
9. Ja netiek izmantots viss atlases kārtā pieejamais finansējums, atlikušo finansējumu var pārdalīt šī pasākuma citai atlases kārtai.

**III. Atbalstāmās un neatbalstāmās darbības, attiecināmās un neattiecināmās izmaksas**

1. Pasākuma ietvaros tiek atbalstītas darbības, veicot sākotnējos ieguldījumus tādos materiālajos aktīvos kā ēkas, ražošanas telpas, darbmašīnas, iekārtas un aprīkojums, saimnieciskās darbības veicēju produkcijas dažādošanai ar atkritumu pārstrādes produktiem, kas līdz šim nav ražoti, būtiskām pārmaiņām saimnieciskās darbības veicēja vispārējā ražošanas procesā un saimnieciskās darbības veicēja atkritumu pārstrādes jaudu palielināšanai, lai palielinātu pārstrādāto atkritumu daudzumu Latvijas Republikā.
2. ~~24.~~ Pasākuma ietvaros rīko trīs atlases kārtas:
   1. pirmā atlases kārta – bioloģiski noārdāmo atkritumu pārstrādes iekārtu izveide;
   2. otrā atlases kārta – sadzīves atkritumu pārstrādes iekārtu izveide;
   3. trešā atlases kārta – citu atkritumu veidu, kas nav minēti šo noteikumu 24.1. un 24.2.apakšpunktā, pārstrādes iekārtu izveide.
3. Pasākuma ietvaros atbalsts netiek piešķirts:
   1. darbībām, kas palielina poligonos noglabājamo atkritumu daudzumu;
   2. iekārtu izveidei, kas nav iekļautas pārstrādes iekārtas kompleksā un kuru darbības rezultātā atkritumi netiek pārstrādāti;
   3. projekta iesniedzēja saimnieciskās darbības rezultātā radīto atkritumu pārstrādei;
   4. atkritumu reģenerācijai, kas nav pārstrāde;
   5. pārstrādāšanai materiālos, kas izmantojami par degvielu vai kurināmo;
   6. esošu pārstrādes iekārtu darbības uzlabošanai vai nomaiņai, ja tas nav saistīts ar pārstrādes iekārtas jaudas palielināšanu;
   7. tādu iekārtu izveidi, kurā vairāk kā puse no pārstrādājamo atkritumu daudzuma ir notekūdeņu attīrīšanas iekārtu dūņas;
   8. nekustamā īpašumu iegādei.
4. Atlases kārtas ietvaros plāno tiešās attiecināmās izmaksas un neattiecināmās izmaksas.
5. Attiecināmās izmaksas ir projekta iesniedzēja sākotnējie ieguldījumi materiālajos aktīvos kā ieguldījumi pamatlīdzekļos ar nosacījumu, ka iegādātie aktīvi ir jauni. Attiecināmi ir arī izdevumi autoruzraudzībai un būvuzraudzībai.
6. Sākotnējie ieguldījumi ir attiecināmi, ja:
   1. tos iekļauj projekta iesniedzēja aktīvos kā amortizējamos ilgtermiņa ieguldījumus un vismaz piecus gadus pēc pēdējā saņemtā maksājuma par attiecīgo projektu tie paliek projekta iesniedzēja īpašumā;
   2. tie pēc projekta īstenošanas vismaz piecus gadus paliek Latvijas Republikas teritorijā.
7. Pasākuma ietvaros attiecināms ir projekta attiecināmo izmaksu pievienotās vērtības nodoklis, ja projekta iesniedzējs to nevar atgūt atbilstoši normatīvajiem aktiem nodokļu jomā.
8. Pasākuma ietvaros tiek atbalstītas tikai tādas attiecināmās izmaksas, kas ir tieši saistītas ar Kohēzijas fonda projekta ietvaros veiktajām darbībām un ir samērīgas un pamatotas.
9. Attiecināmas ir šādas izmaksas:
   1. būvprojekta izstrādes izmaksas, būvuzraudzības un autoruzraudzības izmaksas, kas veido sākotnējo ieguldījumu vērtību un, kas saistītas ar projekta ietvaros veiktajām atbalstāmajām darbībām, nepārsniedzot 10 procentus no būvdarbu līguma summas;
   2. būvniecības izmaksas;
   3. projekta mērķu sasniegšanai paredzēto tehnoloģisko iekārtu iegādes, uzstādīšanas un ieregulēšanas izmaksas, ja uzstādīšanas un ieregulēšanas izmaksas veido tehnoloģisko iekārtu vērtību;
   4. traktortehnikas iegādes izmaksas, bet ne vairāk kā 10 procenti no projekta attiecināmajām izmaksām;
   5. pārstrādes iekārtas izmaksu daļa, kādā iekārtā tiks pārstrādāti Latvijas Republikā radīti atkritumi, ņemot vērā Latvijas Republikā radīto un importēto pārstrādes iekārtā pārstrādājamo atkritumu proporciju, kas norādīta projekta iesniegumā.
10. Pasākuma ietvaros ir neattiecināmas šādas izmaksas:
    1. izmaksas, kas šo noteikumu 31.punktā nav noteiktas kā attiecināmas vai pārsniedz izmaksu ierobežojumu;
    2. projekta iesnieguma sagatavošanas izmaksas;
    3. izmaksas, kas radušās uz darba līguma pamata;
    4. visas projekta izmaksas, ja netiek ievēroti šo noteikumu 46.punktā minētie nosacījumi;
    5. pārstrādes iekārtas izmaksu daļa, kādā iekārtā tiks pārstrādāti importēti atkritumi, ņemot vērā Latvijas Republikā radīto un importēto pārstrādes iekārtā pārstrādājamo atkritumu proporciju, kas norādīta projekta iesniegumā.
11. Neattiecināmās izmaksas sedz finansējuma saņēmējs.
12. Neparedzētie izdevumi, kas var tikt izmantoti tikai ar projekta īstenošanu saistītu attiecināmo izmaksu segšanai, nepārsniedz piecus procentus no projekta kopējām attiecināmajām izmaksām.
13. Īstenojot pasākumu, ir atbalstāma vides nosacījumu integrācija preču un pakalpojumu iepirkumos (zaļais publiskais iepirkums).
14. Projekta iesniedzējs sagatavo un iesniedz sadarbības iestādē projekta iesniegumu saskaņā ar projekta iesnieguma atlases nolikuma prasībām.

**IV. Projekta īstenošanas un finansējuma saņemšanas nosacījumi**

1. Īstenojot projektu, finansējuma saņēmējs:
   1. nodrošina informācijas un publicitātes pasākumus, kas noteikti Eiropas Parlamenta un Padomes 2013.gada 17.decembra Regulā (ES) Nr. [1303/2013](http://eur-lex.europa.eu/eli/reg/2013/1303?locale=LV), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. [1083/2006](http://eur-lex.europa.eu/eli/reg/2006/1083?locale=LV), un normatīvajos aktos par kārtību, kādā Eiropas Savienības struktūrfondu un Kohēzijas fonda ieviešanā 2014.–2020. gada plānošanas periodā nodrošināma komunikācijas un vizuālās identitātes prasību ievērošana;
   2. ievieto aktuālu informāciju par projekta īstenošanu savā tīmekļvietnē (ja tāda izveidota) ne retāk kā reizi trijos mēnešos;
   3. projekta izmaksu pieauguma gadījumā sedz projekta sadārdzinājumu no saviem līdzekļiem;
   4. nodrošina, ka tā līdzfinansējums nav mazāks par 65 procentiem no projekta kopējām attiecināmajām izmaksām. Līdzfinansējumu nodrošina no tādiem finanšu resursiem, par kuriem nav saņemts nekāds publisks atbalsts;
   5. nodrošina atsevišķu grāmatvedības uzskaiti par finansējuma izlietojumu projektā, nodalot tā ietvaros veiktās darbības no citas saimnieciskās darbības;
   6. nodrošina projekta rezultātu ilgtspēju un uzturēšanu vismaz piecus gadus pēc projekta pabeigšanas.
2. Projekta īstenošanas ilgums ir ne vairāk kā četri gadi no dienas, kad noslēgts līgums vai vienošanās par projekta īstenošanu, bet ne vēlāk kā līdz 2022.gada 31.decembrim.
3. Projekta īstenošanas vieta ir Latvijas Republikas teritorija.
4. Sadarbības iestāde, pamatojoties uz finansējuma saņēmēja avansa pieprasījumu, nodrošina finansējuma saņēmējam avansa maksājumu atbilstoši normatīvajam aktam par valsts budžeta līdzekļu plānošanu Eiropas Savienības struktūrfondu un Kohēzijas fonda projektu īstenošanai un maksājumu veikšanu 2014.–2020. gada plānošanas periodā, nepārsniedzot 35 procentus no projektam piešķirtā Kohēzijas fonda finansējuma.
5. Ja projekta faktiski apgūtais finansējuma apjoms pēc noslēguma atskaites apstiprināšanas ir mazāks nekā sākotnēji iesniegtajā projekta iesniegumā, tad finansējuma saņēmējam jānodrošina, ka faktiski sasniegtie rādītāji nav mazāki kā sākotnēji projekta iesniegumā plānotie rādītāji.
6. Finansējuma saņēmējs piecu gadu ilgā pēcuzraudzības periodā nodrošina, ka projekta ietvaros izveidotā atkritumu pārstrādes iekārtā (t.sk. bioloģiski noārdāmo atkritumu kompostēšanas laukumā) tiek nodrošināta atkritumu pārstrāde vismaz projekta iesniegumā plānotajā apjomā.
7. Ja projekta ietvaros izveidotajā pārstrādes iekārtā tiek pārstrādāti ne tikai Latvijas Republikā radīti atkritumi, projekta iesniedzējs pirmo četru pēcuzraudzības perioda gadu laikā nodrošina, ka iekārtā pārstrādātais Latvijas Republikā radītais atkritumu daudzums vidēji gadā atbilst projekta iesniegumā norādītajam pārstrādājamam Latvijas Republikā radītajam atkritumu apjomam gadā.
8. Sadarbības iestāde var lemt par civiltiesiska līguma vai vienošanās par projekta īstenošanu izbeigšanu:
   1. ja finansējuma saņēmējs projektā plānoto aktivitāšu īstenošanu nav uzsācis 18 mēnešu laikā pēc civiltiesiskā līguma vai vienošanās par projekta īstenošanu noslēgšanas;
   2. ja finansējuma saņēmējs projekta īstenošanas laikā apzināti ir sniedzis sadarbības iestādei nepatiesu informāciju;
   3. citos gadījumos saskaņā ar civiltiesiskajā līgumā vai vienošanās par projekta īstenošanu noteikto.

**V. Ar valsts atbalsta saņemšanu saistītie nosacījumi**

1. Atbalsts pasākuma ietvaros tiek sniegts subsīdijas (granta) veidā.
2. Atbalsts var tikt sniegts, ja projekta iesniedzējs projekta iesniegumā pamato projekta ietvaros plānotā atbalsta stimulējošo ietekmi, sadarbības iestādē iesniedzot rakstisku projekta iesniegumu pirms projekta īstenošanas uzsākšanas. Projekta izmaksas ir attiecināmas no projekta iesnieguma iesniegšanas sadarbības iestādē brīža. Būvdarbu vai piegāžu līgumu slēdz un ar ieguldījumiem saistītus būvdarbus un piegādes uzsāk pēc projekta iesnieguma iesniegšanas sadarbības iestādē.
3. Atbalsts šo noteikumu ietvaros vienam finansējuma saņēmējam nepārsniedz reģionālā atbalsta paziņošanas robežlielumu – 26,25 miljoni *eiro*.
4. Maksimāli pieļaujamā valsts atbalsta finansējuma atbalsta intensitāte no projekta kopējām attiecināmajām izmaksām ir 35 procenti.
5. Atbalsta summa nedrīkst pārsniegt starpību starp attiecināmajām izmaksām un pamatdarbības peļņu no ieguldījuma, ievērojot, ka projekta ekonomiskā ienesīguma norma ir lielāka par sociālo diskonta likmi (pieci procenti) un projekta ekonomiskā neto pašreizējā vērtība ir lielāka par nulli. Projekta pārskata periodu (projekta dzīves ciklu) nosaka atbilstoši Komisijas 2014. gada 3. marta Regulas Nr. [480/2014](http://eur-lex.europa.eu/eli/reg/2014/480?locale=LV), ar kuru papildina Eiropas Parlamenta un Padomes Regulu (ES) Nr. [1303/2013](http://eur-lex.europa.eu/eli/reg/2013/1303?locale=LV), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu (Eiropas Savienības Oficiālais Vēstnesis, 2014. gada 13. maijs, Nr. L 138), 1. pielikumam.
6. Ja finansējuma saņēmējam atbalstu piešķir sākotnējiem ieguldījumiem, ko uzskata par daļu no viena vienota ieguldījumu projekta, atbalsts tiek samazināts attiecībā uz attiecināmajām izmaksām, kas pārsniedz 50 miljonus *euro*.
7. Atbalstu, kas piešķirts šo noteikumu ietvaros, nedrīkst kumulēt ar *de minimis* atbalstu un citu valsts atbalstu, neatkarīgi no tā, vai atbalsta pasākumi attiecas uz dažādām nosakāmām attiecināmajām izmaksām vai tām pašām attiecināmajām izmaksām, kas daļēji vai pilnībā pārklājas.
8. Finansējuma saņēmējs un sadarbības iestāde nodrošina, ka informācija par šo noteikumu ietvaros piešķirto atbalstu, attiecināmajām izmaksām un atbalsta maksimālo intensitāti tiek uzglabāta un ir pieejama 10 gadus pēc pēdējā lēmuma par atbalsta piešķiršanu šo noteikumu ietvaros pieņemšanas.
9. Lēmumu par atbalsta piešķiršanu saskaņā ar šiem noteikumiem var pieņemt līdz 2020. gada 31.decembrim.
10. Sadarbības iestāde pēc lēmuma pieņemšanas par atbalsta piešķiršanu EK tīmekļa vietnē (*Transparency module*) publicē informāciju par šīs atbalsta programmas individuālajiem atbalsta saņēmējiem, atbalsta summu vienam saņēmējam un atbalsta intensitāti. Publicētā informācija ir pieejama sabiedrībai un tā tiek saglabāta vismaz 10 gadus.

Ministru prezidents M.Kučinskis

Vides aizsardzības un reģionālās attīstības ministrs K.Gerhards

Iesniedzējs:

vides aizsardzības un reģionālās attīstības ministrs K.Gerhards

Vīza:

valsts sekretārs R.Muciņš

05.05.2016 10:55

2580

Austra Auziņa

Tel.: 66016701

e-pasts: austra.auzina@varam.gov.lv

Zanda Krūkle

Tel.: 66016713

e-pasts: zanda.krukle@varam.gov.lv